pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงดิจิทัลฯ เร่งสร้างความเข้าใจแนวทางจัดทำ Government Big Data กับหน่วยงานในพื้นที่ จ.เพชรบุรี มอบ สสช. - สรอ. เป็นแม่งานหลัก
วันพุธที่ 7 มีนาคม 2561
กระทรวงดิจิทัลฯ เร่งสร้างความเข้าใจแนวทางจัดทํา Government Big Data กับหน่วยงานในพื้นที่ จ.เพชรบุรี มอบ สสช. - สรอ. เป็นแม่งานหลัก
กระทรวงดิจิทัลฯ
กระทรวงดิจิทัลฯ เดินหน้าขับเคลื่อนงานตามนโยบายรัฐบาล เรียกประชุมหน่วยงานในพื้นที่ จ.เพชรบุรี สร้างความเข้าใจแนวทางการดําเนินงาน “Government Big Data” มอบสํานักงานสถิติแห่งชาติ จัดทํา-วิเคราะห์ชุดข้อมูลร่วมกับหน่วยงานที่เกี่ยวข้อง และสํานักงานรัฐบาลอิเล็กทรอนิกส์ (สรอ.) จัดทําระบบฐานข้อมูลต่างๆ ทั้งฮาร์ดแวร์ ซอฟต์แวร์ และบริการคลาวด์ สําหรับจัดทําศูนย์ข้อมูลภาครัฐของประเทศ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยว่า จากการประชุม “แนวทางการดําเนินงานเรื่อง Government Big Data” ร่วมกับหน่วยงานในสังกัดกระทรวงฯ ในพื้นที่จังหวัดเพชรบุรี เมื่อวันที่ 5 มีนาคม 2561 ณ อุทยานสิ่งแวดล้อมนานาชาติสิรินธร อ.ชะอํา จ.เพชรบุรี นั้น ได้ทราบว่าปัจจุบันหน่วยงานต่างๆ ยังไม่สามารถนําข้อมูลที่มีอยู่มาใช้ประโยชน์อย่างเต็มศักยภาพ ทั้งๆ ที่มีข้อมูลที่เกิดจากการทํางานของแต่ละหน่วยงานจํานวนมาก (Big Data) ซึ่งข้อมูลดังกล่าว สามารถนํามาใช้ประโยชน์ต่อหน่วยงานโดยตรง และยังเป็นข้อมูลที่สนับสนุนให้หน่วยงานอื่นๆ ทั้งภาครัฐ และเอกชนสําหรับใช้ประกอบการทํางานตามภารกิจและงานที่เกี่ยวข้องเชื่อมโยงกันให้มีความชัดเจนและตรงเป้าหมายมากยิ่งขึ้นได้ ดังนั้น การบูรณาการข้อมูลภาครัฐข้ามหน่วยงานทั้งระดับกระทรวงและระดับกรม เพื่อจัดทําฐานข้อมูลขนาดใหญ่ (Big Data) ของหน่วยงานและฐานข้อมูลกลาง (Data Center) จะทําให้เกิดการบูรณาการการทํางานภาครัฐที่มีประสิทธิภาพ เป็นการขับเคลื่อนประเทศด้วยข้อมูล (Evidence Based) ในยุคที่โลกถูกขับเคลื่อนด้วยข้อมูลเช่นกัน ทั้งยังเป็นการเปิดเผยข้อมูล (Open Data) ภาครัฐ เพื่อเพิ่มความโปร่งใสของการทํางานภาครัฐ นอกจากนั้นยังเป็นการเพิ่มประสิทธิภาพของการบริหารราชการแผ่นดิน ลดความซ้ําซ้อน ประหยัดงบประมาณ ส่งผลต่อการเพิ่มศักยภาพในการแข่งขันและการพัฒนาประเทศด้วย
ทั้งนี้ กระทรวงดิจิทัลฯ ได้มอบหมายให้สํานักงานสถิติแห่งชาติ (สสช.) หน่วยงานในสังกัดกระทรวงฯ ซึ่งเป็นหน่วยงานด้านข้อมูลสถิติของประเทศ ให้มีส่วนร่วมจัดทํา “Government Big Data” ภายใต้แนวคิด Data Center ทั้งในระดับประเทศและระดับจังหวัด ในเบื้องต้นจะจัดทําในระดับประเทศ โดยการบูรณาการข้อมูลภาครัฐระดับกระทรวง กรม เพื่อการเข้าถึงและใช้ประโยชน์จากข้อมูล Big Data ของภาครัฐ ด้วยการวิเคราะห์ข้อมูล (Data Analytics) ร่วมกับเจ้าของข้อมูลและผู้เชี่ยวชาญด้านต่างๆ เพื่อให้ได้ผลการวิเคราะห์ที่สามารถนําไปใช้ในการบูรณาการนโยบายของรัฐบาลให้ชัดเจนและตรงเป้าหมาย โดยมีการสนับสนุนจากสํานักงานรัฐบาลอิเล็กทรอนิกส์ (องค์การมหาชน) หรือ สรอ. เกี่ยวกับการจัดทําระบบ Data Base, Hard ware และ Soft ware ที่มีมาตรฐาน รวมทั้งจัดระบบ Cloud Services ที่มีความปลอดภัย
“การลงพื้นที่สร้างความเข้าใจแนวทางการดําเนินงานเรื่อง Government Big Data ให้กับผู้บริหารหน่วยงานในจังหวัดต่างๆ ทั่วประเทศ จะทําให้การขับเคลื่อนงานดังกล่าวตามนโยบายรัฐบาลเป็นไปอย่างมีประสิทธิภาพและสอดคล้องในแนวทางเดียวกัน อีกทั้งยังได้รับทราบข้อมูลปัญหาหรือข้อจํากัดในการทํางานของส่วนภูมิภาค เพื่อร่วมกันหาทางแก้ไขปัญหาอุปสรรคได้อย่างตรงจุดต่อไปด้วย” ดร.พิเชฐฯ กล่าว
********************
รัฐบาลไทย-ข่าวทำเนียบรัฐบาล-รัฐมนตรีสุริยะฯ ให้เอกอัครราชฑูตวิสามัญผู้มีอำนาจเต็มแห่งสาธารณรัฐคาซัคสถานประจำประเทศไทย และคณะเข้าเยี่ยมคารวะ
วันจันทร์ที่ 25 พฤษภาคม 2563
รัฐมนตรีสุริยะฯ ให้เอกอัครราชฑูตวิสามัญผู้มีอํานาจเต็มแห่งสาธารณรัฐคาซัคสถานประจําประเทศไทย และคณะเข้าเยี่ยมคารวะ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้เอกอัครราชฑูตวิสามัญผู้มีอํานาจเต็มแห่งสาธารณรัฐคาซัคสถานประจําประเทศไทย และคณะเข้าเยี่ยมคารวะ ณ ห้องรับรอง 1 ชั้น 2 อาคารสํานักงานปลัดกระทรวงอุตสาหกรรม
วันนี้ (25 พฤษภาคม 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นางสาวราอูชัน เยสบูลาโตวา (H.E.Ms.Raushan Yesbulatova) เอกอัครราชฑูตวิสามัญผู้มีอํานาจเต็มแห่งสาธารณรัฐคาซัคสถานประจําประเทศไทย และคณะเข้าพบ เพื่อเยี่ยมคารวะและขอรับทราบนโยบายการพัฒนาอุตสาหกรรมของไทย ซึ่งนโยบายด้านอุตสาหกรรมที่สําคัญของไทย อาทิ การดําเนินงานตามแนวทาง Thailand 4.0 การพัฒนาโครงสร้างพื้นฐานใน EEC ซึ่งรัฐบาลให้ความสําคัญในการส่งเสริมการลงทุนด้านเทคโนโลยี ซึ่งเป็นกุญแจสําคัญในการเพิ่มขีดความสามารถในการแข่งขันและการเติบโตทางเศรษฐกิจอย่างยั่งยืน ดังนั้นเราพร้อมที่จะต้อนรับนักลงทุนทั่วโลกรวมถึงคาซัคสถานที่จะมาลงทุนในประเทศไทย โดยมีนางสาวพะเยาว์ คํามุข รองผู้อํานวยการสํานักงานเศรษฐกิจอุตสาหกรรม นางสาวสุชาดา แทนทรัพย์ โฆษกกระทรวงอุตสาหกรรม นายกฤชนนท์ อัยยะปัญญา รองโฆษกกระทรวงอุตสาหกรรม ร่วมด้วย ณ ห้องรับรอง 1 ชั้น 2 อาคารสํานักงานปลัดกระทรวงอุตสาหกรรม
รัฐบาลไทย-ข่าวทำเนียบรัฐบาล-นายกรัฐมนตรีขอบคุณประชาชนที่ติดตามการอภิปรายและชี้แจง ซึ่งล้วนเป็นประโยชน์เพราะเป็นการทำงานร่วมกันของรัฐบาลและสภาผู้แทนราษฏร
วันพฤหัสบดีที่ 27 กุมภาพันธ์ 2563
นายกรัฐมนตรีขอบคุณประชาชนที่ติดตามการอภิปรายและชี้แจง ซึ่งล้วนเป็นประโยชน์เพราะเป็นการทํางานร่วมกันของรัฐบาลและสภาผู้แทนราษฏร
นายกรัฐมนตรีขอบคุณประชาชนที่ติดตามการอภิปรายและชี้แจง ซึ่งล้วนเป็นประโยชน์เพราะเป็นการทํางานร่วมกันของรัฐบาลและสภาผู้แทนราษฏร
วันนี้ (27 กุมภาพันธ์ 2563) เวลา 18:30 น. ณ อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมกล่าวขอบคุณทุกคนที่ให้โอกาสรัฐบาลในการชี้แจงข้อเท็จจริง ซึ่งเราต้องปฏิรูปไปด้วยกัน ทั้งฝ่ายบริหาร ฝ่ายนิติบัญญัติ และฝ่ายตุลาการ ทุกคนมีส่วนร่วมในการอภิปรายในครั้งนี้ หลายเรื่องต้องใช้เวลาในการตอบอภิปราย ซึ่งมีทั้งสาระและประโยชน์ เรามีปัญหาหลายเรื่องทั้งความมั่นคง เศรษฐกิจ การลงทุน ขอยืนยันว่าใช้อํานาจตามระเบียบบริหารแผ่นดินทุกประการ
.
ในนามของรัฐบาลขอยืนยันกับประชาชนว่าจะทําหน้าที่ต่อไปให้ดีที่สุด หากว่ามีสิ่งหนึ่งสิ่งใดจะทําได้เพิ่มเติมจากคําแนะนําของท่านสมาชิกผู้ทรงเกียรติทั้งหลายซึ่งเป็นผู้แทนของประชาชนที่เลือกท่านมา โดยจะทํางานไม่เลือกพื้นที่ ไม่เลือกภาค เราจะดูแลให้ทั่วถึงทุกภาค ทุกกลุ่ม ทุกจังหวัด ทุกองค์การบริหารส่วนท้องถิ่น ตามความต้องการของประชาชนให้เป็นไปตามระดับความเร่งด่วน
.
ตลอดระยะเวลาที่ผ่านมา 5 ปี 7 เดือน เราจะต้องทําให้ต่อเนื่อง โดยรัฐบาลต้องระมัดระวังในเรื่องของกฎหมาย ความถูกต้อง ความชอบธรรม ความเท่าเทียม อย่างแท้จริง เราต้องคํานึกถึงคนทุกกลุ่ม ทุกฝ่าย ทุกอาชีพ เรายังมีปัญหาอีกมากทั้งภายในภายนอก เพราะฉะนั้นคนไทยยุคใหม่นั้น ต้องยอมรับว่าเขามีความคิด มีความกระตือรือร้นที่จะเปลี่ยนแปลง เป็นหน้าที่ของพวกเราทุกคนที่จะสร้างความเข้าใจ เราไม่ได้เป็นศัตรูกัน ลูกหลานของเราทั้งสิ้น ไม่ว่าจะใครก็ตาม วันนี้เราจะต้องนําพาประเทศไปสู่ความสงบสุขร่มเย็น
*************************************
รัฐบาลไทย-ข่าวทำเนียบรัฐบาล-กรมทางหลวงชนบทก่อสร้างถนนสายเลี่ยงเมืองสันป่าตอง - หางดง จังหวัดเชียงใหม่ เชื่อมโครงข่ายสายทางสู่แหล่งท่องเที่ยว
วันจันทร์ที่ 24 กรกฎาคม 2560
กรมทางหลวงชนบทก่อสร้างถนนสายเลี่ยงเมืองสันป่าตอง - หางดง จังหวัดเชียงใหม่ เชื่อมโครงข่ายสายทางสู่แหล่งท่องเที่ยว
กรมทางหลวงชนบท (ทช.) กระทรวงคมนาคม ดําเนินโครงการก่อสร้างถนนสายเลี่ยงเมืองสันป่าตอง - หางดง (ตอนที่ 3) อําเภอสันป่าตอง หางดง จังหวัดเชียงใหม่ ระยะทางรวม 13.558 กิโลเมตร
เพื่อเพิ่มศักยภาพสายทาง และสนับสนุนการเดินทางเข้าสู่แหล่งท่องเที่ยวในพื้นที่ ปัจจุบันผลงานมีความก้าวหน้ามากกว่าร้อยละ 54 คาดว่าการก่อสร้างจะแล้วเสร็จในเดือนมิถุนายน 2561
นายจิรุตม์ วิศาลจิตร ผู้ตรวจราชการกระทรวงคมนาคม และโฆษกกระทรวงฯ กล่าวว่ากระทรวงคมนาคมได้กําหนดยุทธศาสตร์พัฒนาโครงสร้างพื้นฐานและการให้บริการระบบคมนาคมขนส่ง เพื่อยกระดับคุณภาพชีวิตของประชาชน และสอดคล้องกับยุทธศาสตร์ชาติด้านการพัฒนาโครงสร้างพื้นฐานการขนส่ง และพัฒนาประสิทธิภาพโครงข่ายทางหลวงสายหลักและสายรองให้ครอบคลุมทั่วประเทศ โดย ทช. ได้ดําเนินการก่อสร้างถนนสายเลี่ยงเมืองบ้านทุ่งเสี้ยว - บ้านสันป่าตอง - บ้านหางดง (ตอนที่ 1 และ 2) อําเภอหางดง และสันป่าตอง จังหวัดเชียงใหม่ แล้วเสร็จ และได้ดําเนินโครงการก่อสร้างถนนสายเลี่ยงเมืองสันป่าตอง - หางดง (ตอนที่ 3) อําเภอสันป่าตอง และหางดง ระยะทางรวม 13.558 กิโลเมตร งบประมาณ 402.95 ล้านบาท ระยะเวลาก่อสร้าง 780 วัน เพื่อเชื่อมโยงโครงข่ายสายทาง รองรับการจราจรที่เพิ่มขึ้น โดยก่อสร้างเป็นถนนผิวจราจรลาดยางแบบแอสฟัลต์คอนกรีต ขนาด 2 ช่องจราจร พร้อมก่อสร้างสะพานคอนกรีตเสริมเหล็กข้ามคลองชลประทานสําหรับกลับรถ จํานวน 5 แห่ง สะพานคอนกรีตเสริมเหล็กข้ามลําน้ําธรรมชาติ จํานวน 1 แห่ง สะพานลอยคนเดินข้าม จํานวน 2 แห่ง ติดตั้งระบบไฟฟ้าแสงสว่าง ระบบอํานวยความปลอดภัย ระบบระบายน้ํา และปรับปรุงภูมิทัศน์ข้างทาง
ภายหลังจากโครงการฯ ก่อสร้างแล้วเสร็จ จะช่วยแก้ไขปัญหาการจราจรที่หนาแน่นบนทางหลวงหมายเลข 108 ช่วงผ่านอําเภอหางดง สันป่าตอง และชุมชนบ้านทุ่งเสี้ยว รวมทั้งเป็นเส้นทางเข้าสู่แหล่งท่องเที่ยว และทางเลี่ยงเมืองไปสู่พื้นที่ทางตอนใต้ของจังหวัดเชียงใหม่ ทั้งนี้ ประชาชนสามารถสอบถามข้อมูลเพิ่มเติมได้ที่ สายด่วน กรมทางหลวงชนบท 1146 โทรฟรีตลอด 24 ชั่วโมง
รัฐบาลไทย-ข่าวทำเนียบรัฐบาล-จุรินทร์ ควง วีรศักดิ์ เปิด Smart โชว์ห่วย บุกช่วยทั่วประเทศปรับตัวรุกเศรษฐกิจฐานราก
วันพุธที่ 30 ตุลาคม 2562
จุรินทร์ ควง วีรศักดิ์ เปิด Smart โชว์ห่วย บุกช่วยทั่วประเทศปรับตัวรุกเศรษฐกิจฐานราก
30 ตุลาคมม2562 เวลา 10.30 น. นายจุรินทร์ ลักษณวิศิษฏ์  รองนายกรัฐมนตรี และรัฐมนตรีว่าการกระทรวงพาณิชย์ ร่วมกับ นายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ เปิดโครงการพัฒนาร้านค้าปลีกยุคใหม่สู่ Smart โชว์ห่วย ที่กระทรวงพาณิชย์
โดยมีความร่วมมือจากพันธมิตรในการพัฒนาร้านค้าทั้งภาครัฐ เอกชน จํานวนมาก
นายจุรินทร์ กล่าวว่า รู้สึกยินดีและเป็นเกรียรติเป็นอย่างยิ่ง ที่ได้มาเป็นประธานในพิธีเปิดโครงการพัฒนาร้านค้าปลีกสู่สมาร์ทโชห่วยซึ่งกรมพัฒนาธุรกิจการค้าได้รับความร่วมมือจากหน่วยงานพันธมิตรทั้งภาครัฐและเอกชนที่จะร่วมกันพัฒนาร้านค้าโชห่วยไทยให้สามารถประกอบธุรกิจได้อย่างยั่งยืนและสร้างความเข้มแข็งให้ เศรษฐกิจฐานรากของประเทศ โดยสมาร์ทโชว์ห่วย คือการปรับรูปแบบร้านค้าปลีกแบบดั้งเดิมสู่รูปแบบใหม่ที่มีความทันสมัยมีการพัฒนาระบบการบริหารจัดการด้วยการนําเทคโนโลยีเข้ามาเป็นส่วนสําคัญ เพื่อให้สามารถนําไป อํานวยความสะดวกให้แก่ผู้บริโภค
" ซึ่งเจ้าของร้านต้องปรับแนวคิดในการทําธุรกิจตั้งแต่เบื้องต้นและต้องปรับตัวให้ทันต่อการเปลี่ยนแปลงและพร้อมเปิดใจพัฒนาพร้อมรวมกลุ่มและพร้อมแลกเปลี่ยนความรู้ความคิดและการจัดการธุรกิจ สําหรับกิจกรรมพัฒนาธุรกิจร้านค้าปลีกสู่สมาร์ทโชว์ห่วยในวันนี้เกิดจากความร่วมมือระหว่างกระทรวงพาณิชย์ กับหน่วยงานภาครัฐอื่นๆและเอกชนรวมไปถึงสถาบันการศึกษา สถาบันการเงิน สมาคมการค้าส่งการค้าปลีกไทยและผู้ประกอบการค้าส่งค้าปลีกภายในระดับท้องถิ่น ผู้ผลิตและผู้จําหน่ายสินค้าอุปโภคบริโภค จึงขอถือโอกาสนี้ขอบคุณสําหรับการสนับสนุนและความร่วมมือ" นายจุรินทร์ กล่าว
นายจุรินทร์ กล่าวต่อว่า พันธมิตรทั้งหมดซึ่งจะทําให้เกิดผลลัพธ์ที่ยิ่งใหญ่ต่อเศรษฐกิจฐานรากของไทยซึ่งนั่นหมายถึงผลจากการยกระดับขีดความสามารถในการแข่งขันของร้านค้าปลีกดั้งเดิมของคนไทยให้สามารถแข่งขันกับธุรกิจสมัยใหม่ได้อย่างมั่งคงในรูปแบบสมาร์ทโชว์ห่วยต่อไป
ผู้สื่อข่าวรายงานว่า โครงการนี้เป็น 1 ในนโยบายที่นายจุรินทร์มอบเป็นเรื่องเร่งด่วนเพื่อขับเคลื่อนกระทรวงพาณิชย์ไปพร้อมกับการขับเคลื่อนเศรษฐกิจฐานรากทั้วประเทศ โดยมีนายวีรศักดิ์ ในฐานะรัฐมนตรีกํากับดูแลดําเนินงานอย่างต่อเนื่องแข็งขันตามนโยบายรัฐบาล
รัฐบาลไทย-ข่าวทำเนียบรัฐบาล-กระทรวงเกษตรฯ หารือญี่ปุ่น เดินหน้าศึกษาโครงการคลองผันน้ำ
วันอังคารที่ 2 พฤษภาคม 2560
กระทรวงเกษตรฯ หารือญี่ปุ่น เดินหน้าศึกษาโครงการคลองผันน้ํา
กระทรวงเกษตรฯ หารือญี่ปุ่น เดินหน้าศึกษาโครงการคลองผันน้ําร่วมกับถนนวงแหวนรอบที่ 3 เตรียมการป้องกันและบรรเทาอุทกภัยในลุ่มน้ําเจ้าพระยา
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ หารือร่วมกับ นายยูกิโนริ เนโมโตะ (Mr.Yukinori NEMOTO) ผู้ช่วยรัฐมนตรีประจํากระทรวงที่ดิน โครงสร้างพื้นฐาน การขนส่งและการท่องเที่ยวญี่ปุ่น ณ ห้องรับรองรัฐมนตรีว่าการกระทรวงเกษตรและสหกรณ์ โดยได้แลกเปลี่ยนความคิดเห็นเกี่ยวกับการป้องกันและบรรเทาอุทกภัยในลุ่มน้ําเจ้าพระยา ซึ่งกระทรวงเกษตรและสหกรณ์ได้ให้ความสําคัญต่อการบริหารจัดการน้ํา เนื่องจากประเทศไทยเป็นประเทศเกษตรกรรมจึงต้องบริหารจัดการน้ําให้เกิดประโยชน์สูงสุด โดยกระทรวงเกษตรฯ มีแผนการบริหารจัดการน้ําทั้งในระยะเร่งด่วนและแผนในระยะยาว ซึ่งในส่วนหนึ่งของแผนได้มีการดําเนินงานร่วมกับรัฐบาลญี่ปุ่นโดย Japan International Cooperation Agency (JICA) ได้ให้การสนับสนุนทางวิชาการกับประเทศไทยในการดําเนินโครงการทบทวนแผนแม่บทการป้องกันบรรเทาอุทุกภัยในลุ่มน้ําเจ้าพระยา และการดําเนินการศึกษาเพื่อกําหนดแนวทางการบรรเทาและป้องกันอุทกภัยในลุ่มน้ําเจ้าพระยาให้สอดคล้องกับสภาวการณ์ปัจจุบัน โดยมีระยะเวลา 2 ปี (2555-2556) ซึ่งความร่วมมือดังกล่าว สืบเนื่องจากเหตุการณ์น้ําท่วมใหญ่เมื่อปี 2554 ก่อให้เกิดความเสียหายอย่างรุนแรงในประเทศไทย
ทั้งนี้ จากผลการศึกษาโครงการดังกล่าว ได้มีการเสนอให้มีการพัฒนาคลองผันน้ําควบคู่กับถนน วงแหวน รอบที่ 3 เพื่อช่วยในการระบายน้ําหลากจากแม่น้ําเจ้าพระยาบริเวณท้ายเขื่อนเจ้าพระยา จังหวัดอยุธยาลงสู่อ่าวไทย ซึ่งจะช่วยลดระดับน้ํา 2 แห่ง คือ ลําน้ําเจ้าพระยา จากจังหวัดอยุธยา ถึงกรุงเทพฯ และแม่น้ําป่าสักในช่วงปลายน้ํา และจะช่วยลดความเสี่ยงจากการพังทลายของคันกั้นน้ําตลอดแนวของพื้นที่คุ้มกัน ดังนั้น ในปี 2557 กระทรวงเกษตรและสหกรณ์ โดยกรมชลประทาน จึงร่วมกับกระทรวงคมนาคม กรมทางหลวง ดําเนินการศึกษาโครงการคลองผันน้ําร่วมกับถนนวงแวนรอบที่ 3 ต่อจากผลการศึกษาเดิมจาก JICA ซึ่งปฏิบัติงานร่วมกับ JICA Survey Team โดยเริ่มดําเนินการตั้งแต่เดือน ม.ค.60 - ก.พ.61 รวมระยะเวลา 14 เดือน เพื่อหาทางผนวกถนนวงแหวน รอบที่ 3 และคลองผันน้ําเข้าด้วยกันโดยใช้เทคโนโลยีและองค์ความรู้ของญี่ปุ่น
อย่างไรก็ตาม กระทรวงเกษตรและสหกรณ์ ได้ให้ความสําคัญในการศึกษาผลกระทบต่อสิ่งแวดล้อมและต่อเกษตรกร อีกทั้งได้มีการจัดลําดับการดําเนินงานของแผนบริหารจัดการน้ําอย่างเป็นระบบตามความสําคัญเร่งด่วน ซึ่งหากการดําเนินงานเป็นไปตามแผนงานที่กําหนดไว้ก็จะได้หาข้อสรุปในการผนวกคลองผันน้ํากับวงแหวน รอบที่ 3 ซึ่งจะช่วยบรรเทาอุทกภัยในลุ่มน้ําเจ้าพระยาได้ต่อไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-“บิ๊กอู๋” ย้ำ รัฐบาลทำเต็มที่ มั่นใจแรงงานประมงผิดกฎหมายหมดไปจากประเทศไทย
วันพฤหัสบดีที่ 15 กุมภาพันธ์ 2561
“บิ๊กอู๋” ย้ํา รัฐบาลทําเต็มที่ มั่นใจแรงงานประมงผิดกฎหมายหมดไปจากประเทศไทย
รมว.แรงงาน เผยความคืบหน้าการแก้ไขปัญหาด้านแรงงานในกิจการประมงทะเลและแปรรูป
สัตว์น้ํา ย้ํา รัฐบาลจริงจังทํางานอย่างเต็มที่ ออกมาตรการคุ้มครองแรงงานด้านกฎหมาย เข้มงวดบังคับใช้กฎหมาย ตรวจแรงงานเข้มข้น คุ้มครองเยียวยาผู้เสียหาย ร่วมมือทุกภาคส่วน
รมว.แรงงาน เผยความคืบหน้าการแก้ไขปัญหาด้านแรงงานในกิจการประมงทะเลและแปรรูป
สัตว์น้ํา ย้ํา รัฐบาลจริงจังทํางานอย่างเต็มที่ ออกมาตรการคุ้มครองแรงงานด้านกฎหมาย เข้มงวดบังคับใช้กฎหมาย ตรวจแรงงานเข้มข้น คุ้มครองเยียวยาผู้เสียหาย ร่วมมือทุกภาคส่วน มั่นใจปัญหาแรงงานประมงหมดไปจากประเทศไทย
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยถึงความคืบหน้าการแก้ไขปัญหาด้านแรงงานประมงทะเลและแปรรูปสัตว์น้ํา ณ ห้องประชุมประสงค์ รณะนันทน์ ชั้น 5 อาคารกระทรวงแรงงานว่า รัฐบาลไทยได้มุ่งมั่นแก้ไขปัญหาแรงงานในภาคประมงอย่างจริงจังในช่วง 2 ปีที่ผ่านมา และได้ดําเนินการออกมาตรการเพื่อคุ้มครองแรงงานทั้งในด้านกฎหมาย นโยบาย การบังคับใช้ การเยียวยาคุ้มครองผู้เสียหาย รวมทั้งมีความร่วมมือกับทั้งภาคเอกชน NGOs องค์การแรงงานระหว่างประเทศ (ILO) สหภาพยุโรป (EU) และรัฐบาลของประเทศเพื่อนบ้าน ซึ่งส่งผลให้สถานการณ์ด้านแรงงานในภาคประมงเปลี่ยนแปลงไปในทิศทางที่ดีและพัฒนาขึ้นในหลายด้าน
พล.ต.อ.อดุลย์ฯ กล่าวต่อว่า รัฐบาลมั่นใจว่าการดําเนินการที่ผ่านมาสามารถแก้ไขปัญหาแรงงานประมงในประเทศไทยให้หมดไปจากประเทศไทยได้อย่างยั่งยืน โดยได้ดําเนินมาตรการที่มีความคืบหน้าในหลายประการ อาทิ การบังคับใช้กฎหมายที่มีประสิทธิภาพ การตรวจแรงงานอย่างเข้มข้นและเป็นระบบซึ่งในปี 2561 จะมีพนักงานตรวจแรงงานรวมทั้งสิ้น 1,692 คน และจากผลการบังคับใช้กฎหมายที่มีความเข้มงวดมากขึ้นในช่วง 2 ปีที่ผ่านมา ส่งผลให้เกิดการป้องปรามการใช้แรงงานผิดกฎหมายอย่างเข้มข้น มีการดําเนินคดีกว่า 4,240 คดี โดยขยายผลเป็นการดําเนินคดีค้ามนุษย์จํานวน 85 คดี นอกจากนี้ กระทรวงแรงงานยังได้มีมาตรการทําให้แรงงานต่างด้าวเข้าสู่ระบบบริหารจัดการที่มีประสิทธิภาพและจัดเก็บอัตลักษณ์ การกําหนดให้นายจ้างต้องจัดทําสัญญาจ้างเป็นภาษาของลูกจ้างและให้ลูกจ้างเก็บไว้ 1 ฉบับ การจัดระเบียบบริษัทจัดหาแรงงานต่างด้าว โดยให้มาขึ้นทะเบียนอย่างถูกต้อง การกําหนดหลักเกณฑ์ให้แรงงานต่างด้าวสามารถยื่นขอเปลี่ยนนายจ้างได้อย่างชัดเจนและครอบคลุมยิ่งขึ้น โดยเฉพาะแรงงานภาคประมง การออกกฎหมายห้ามใช้แรงงานอายุต่ํากว่า 18 ปี ในสถานที่อันตราย รวมถึงในเรือประมงและโรงงานแปรรูปอาหารทะเล การร่างกฎหมายที่เกี่ยวข้องกับอนุสัญญา ILO ฉบับที่ 188 การทํางานในภาคประมง และพิธีสารภายใต้อนุสัญญา ILO ฉบับที่ 29 แรงงานบังคับ และฉบับที่ 98 ว่าด้วยสิทธิในการรวมตัวและการร่วมเจรจาต่อรอง รวมทั้งการขยายช่องทางการรับรู้เรื่องสิทธิแรงงานอีกด้วย
ทั้งนี้ สถานการณ์แรงงานประมงทะเลและแปรรูปสัตว์น้ํา ณ เดือนกุมภาพันธ์ 2561 พบว่า มีแรงงานประมงทะเลทั้งสิ้น 128,669 คน เป็นแรงงานไทยที่ได้รับ Seaman Book จํานวน 57,781 คน และแรงงานต่างด้าวที่ได้รับ Seabook จํานวน 70,888 คน ส่วนแรงงานต่างด้าวในกิจการแปรรูปสัตว์น้ําณ เดือนธันวาคม 2560 จํานวน 222,274 คน
-----------------------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
สมภพ ศีลบุตร – ภาพ/
15 กุมภาพันธ์ 2561
รัฐบาลไทย-ข่าวทำเนียบรัฐบาล-เอกอัครราชทูตบาห์เรนประจำประเทศไทย ย้ำไทยเป็นมิตรประเทศที่สำคัญ พร้อมผลักดันความร่วมมือในทุกด้าน
วันพฤหัสบดีที่ 20 เมษายน 2560
เอกอัครราชทูตบาห์เรนประจําประเทศไทย ย้ําไทยเป็นมิตรประเทศที่สําคัญ พร้อมผลักดันความร่วมมือในทุกด้าน
เอกอัครราชทูตบาห์เรนประจําประเทศไทย ย้ําไทยเป็นมิตรประเทศที่สําคัญ พร้อมผลักดันความร่วมมือในทุกด้าน
วันนี้ (20 เมษายน 60) เวลา 13.30 น. นายอาเดล ยูซุฟ ซาตีร์ เอกอัครราชทูตราชอาณาจักรบาห์เรนประจําประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี เพื่ออําลาในโอกาสพ้นจากหน้าที่ ณ ห้องสีงาช้าง ตึกไทยคู่ฟ้า ทําเนียบรัฐบาล ภายหลังเสร็จสิ้นการหารือ พลโท วีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญการหารือดังนี้
นายกรัฐมนตรีแสดงความยินดีที่ได้พบกันและขอบคุณเอกอัครราชทูตฯ ในฐานะเอกอัครราชทูตบาห์เรนประจําประเทศไทยคนแรก ที่ได้ปฏิบัติหน้าที่ในการเสริมสร้างความสัมพันธ์และความร่วมมือระหว่างประเทศทั้งสองอย่างแข็งขันตลอดช่วง 9 ปี ที่ผ่านมา โดยทั้งสองฝ่ายยืนยันความสัมพันธ์อันดีระหว่างกัน มีความร่วมมือที่กว้างขวางในหลายมิติ และเป็นที่น่ายินดีที่ทั้งสองประเทศครบรอบ 40 ปี การสถาปนาความสัมพันธ์ทางการทูตไทย-บาห์เรนในปีนี้
เอกอัครราชทูตฯ กล่าวว่าสมเด็จพระราชาธิบดีฮามัด บิน อิซา อัล คอลิฟะห์ แห่งบาห์เรน และเจ้าชายคอลิฟะห์ บิน ซัลมาน อัล คอลิฟะห์ นายกรัฐมนตรีบาห์เรน ยินดีต้อนรับนายกรัฐมนตรีและคณะ ในการเดินทางเยือนบาห์เรนอย่างเป็นทางการระหว่างวันที่ 24 – 26 เมษายน 2560 ซึ่งนายกรัฐมนตรีกล่าวว่าบาห์เรนเป็นประเทศแรกและประเทศเดียวในภูมิภาคตะวันออกกลางที่เดินทางเยือนครั้งนี้ แสดงให้เห็นถึงการให้ความสําคัญกับบาห์เรนในฐานะมิตรประเทศของไทยเป็นอย่างมาก และรู้สึกเป็นเกียรติที่จะได้เข้าเฝ้าฯ สมเด็จพระราชาธิบดีฮามัด บิน อิซา อัล คอลิฟะห์ แห่งบาห์เรน และเข้าเฝ้าเพื่อหารือทวิภาคีและหารือเต็มคณะกับเจ้าชายคอลิฟะห์ บิน ซัลมาน อัล คอลิฟะห์ นายกรัฐมนตรีบาห์เรนด้วย
นายกรัฐมนตรีกล่าวว่าไทยให้ความสําคัญกับการเยือนในครั้งนี้ โดยประเด็นที่มุ่งเน้นคือการเพิ่มพูนความร่วมมือที่มีอยู่แล้ว ได้แก่ การค้าการลงทุน การท่องเที่ยว และส่งเสริมความร่วมมือในสาขาใหม่ ๆ อาทิ สาธารณสุขและความมั่นคงของมนุษย์
เอกอัครราชทูตฯ ยินดีที่ความร่วมมือระหว่างสองประเทศ ดําเนินมาอย่างราบรื่นและก้าวหน้ามาตามลําดับในหลายมิติ และฝ่ายบาห์เรนพร้อมส่งเสริมความร่วมมือระหว่างกันในทุกด้าน โดยเห็นว่าไทยเป็นมิตรประเทศในเอเชียที่สําคัญ ทั้งด้านการเมือง เศรษฐกิจและการพัฒนาของบาห์เรน พร้อมทั้งหวังให้ทั้งสองฝ่ายเร่งรัดผลักดันข้อตกลงที่จัดทําร่วมกันให้มีผลอย่างเป็นรูปธรรม นอกจากนี้บาห์เรนยังมีความต้องการพัฒนาด้านสาธารณสุข รวมถึงการแพทย์และการรักษาพยาบาล ซึ่งฝ่ายไทยมีความเชี่ยวชาญ ซึ่งนายกรัฐมนตรีกล่าวว่าไทยให้ความสําคัญในด้านสาธารณสุข และพร้อมให้ความร่วมมือกับฝ่ายบาห์เรนอย่างเต็มที่
ในการนี้ นายกรัฐมนตรีแสดงความขอบคุณฝ่ายบาห์เรนที่ให้การยกเว้นวีซ่าแก่ประชาชนไทย รวมถึงให้ความคุ้มครองและดูแลคนไทยที่พํานักในบาห์เรนเป็นอย่างดีเสมอมา
**********
รัฐบาลไทย-ข่าวทำเนียบรัฐบาล-การอบรมหลักสูตร โครงการผู้นำ-นำการเปลี่ยนแปลง รุ่นที่8 ในหัวข้อ New S-Curve และ Industry 4.0
วันเสาร์ที่ 29 กรกฎาคม 2560
การอบรมหลักสูตร โครงการผู้นํา-นําการเปลี่ยนแปลง รุ่นที่8 ในหัวข้อ New S-Curve และ Industry 4.0
รัฐมนตรีว่าการกระทรวงอุตสาหกรรม เป็นวิทยากรในการอบรมหลักสูตร โครงการผู้นํา-นําการเปลี่ยนแปลง รุ่นที่8 ในหัวข้อ New S-Curve และ Industry 4.0  ณ ห้องประชุมแก้ววิเชียร ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK)
วันนี้ (29 กรกฎาคม 2560) นายอุตตม สาวนายน รัฐมนตรีว่าการกระทรวงอุตสาหกรรม เป็นวิทยากรในการอบรมหลักสูตร โครงการผู้นํา-นําการเปลี่ยนแปลง รุ่นที่8 ในหัวข้อ New S-Curve และ Industry 4.0 โดยมีนายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม นายสุนทร คุณชัยมัง ผู้อํานวยการมูลนิธิสัมมาชีพ และนายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย ร่วมให้การต้อนรับ ณ ห้องประชุมแก้ววิเชียร ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK)
รัฐมนตรีว่าการกระทรวงอุตสาหกรรม กล่าวตอนหนึ่งว่า การก้าวเข้าสู่ไทยแลนด์ 4.0 และอุตสาหกรรม 4.0 นั้น ถือเป็น Rodmap ที่สอดคล้องกับยุทธศาสตร์การพัฒนาประเทศ 20 ปี ที่ต้องการนําพาประเทศให้หลุดพ้นจากกับดักรายได้ปานกลาง ลดความเหลื่อมล้ําต่างๆในสังคม และประเด็นความท้าทายใหม่ๆที่เกิดขึ้นในโลก จึงจําเป็นที่ทุกภาคส่วนต้องปรับโครงสร้างเพื่อรองรับความเปลี่ยนแปลงที่เกิดขึ้น " การขับเคลื่อนประเทศไทย 4.0 เป็นการวางยุทธศาสตร์ทางเศรษฐกิจ เพื่อปรับกลไกเศรษฐกิจให้เท่าทันโลกยุคใหม่ที่เปลี่ยนแปลงไป ไม่ใช่เอื้อประโยชน์ให้กลุ่มใดกลุ่มหนึ่งโดยเฉพาะ โดยเชื่อว่าการเข้าสู่ยุคประเทศไทย 4.0 จะสามารถสร้างความมั่งคั่งโดยผ่านอุตสาหกรรมเป้าหมาย 10 อุตสาหกรรม ทั้งอุตสาหกรรมเดิม และอุตสาหกรรมใหม่ที่มีพลังขับเคลื่อนอย่างยั่งยืน นอกจากนี้สิ่งที่สําคัญที่สุดก็คือการพัฒนาคนให้เป็นคนไทยยุค 4.0 คือ เป็นคนที่มีแรงบันดาลใจ มีความคิดสร้างสรรค์ มีจิตสาธารณะ และมุ่งมั่นในผลสัมฤทธิ์ ซึ่งรัฐบาลพร้อมที่จะพัฒนาโดยการให้ความรู้ และเทคโนโลยีใหม่ๆ เพื่อให้เท่าทันกับการเปลี่ยนแปลงที่จะเกิดขึ้น" นายอุตตม กล่าว
รัฐบาลไทย-ข่าวทำเนียบรัฐบาล-พม. ร่วมประชุมคณะกรรมการป้องกันและปราบปรามการค้ามนุษย์ ครั้งที่ 4/2561 และการประชุมคณะกรรมการประสานและกำกับการดำเนินงานป้องกันและปราบปรามการค้ามนุษย์ ครั้งที่ 2/2561
วันพุธที่ 19 ธันวาคม 2561
พม. ร่วมประชุมคณะกรรมการป้องกันและปราบปรามการค้ามนุษย์ ครั้งที่ 4/2561 และการประชุมคณะกรรมการประสานและกํากับการดําเนินงานป้องกันและปราบปรามการค้ามนุษย์ ครั้งที่ 2/2561
พม. ร่วมประชุมคณะกรรมการป้องกันและปราบปรามการค้ามนุษย์ ครั้งที่ 4/2561 และการประชุมคณะกรรมการประสานและกํากับการดําเนินงานป้องกันและปราบปรามการค้ามนุษย์ ครั้งที่ 2/2561
วันนี้ (19 ธ.ค. 61) เวลา 10.30 น. พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วย นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) เข้าร่วมประชุมคณะกรรมการป้องกันและปราบปรามการค้ามนุษย์ ครั้งที่ 4/2561 และการประชุมคณะกรรมการประสานและกํากับการดําเนินงานป้องกันและปราบปรามการค้ามนุษย์ ครั้งที่ 2/2561 โดยมี พลเอก ประวิตร วงษ์สุวรรณ รองนายกรัฐมนตรี เป็นประธานการประชุม ณ ห้องภาณุรังษี ในศาลาว่าการกระทรวงกลาโหม กรุงเทพฯ
พลเอก อนันตพร กล่าวว่า พลเอก ประวิตร วงษ์สุวรรณ รองนายกรัฐมนตรี ในฐานะประธานการประชุมคณะกรรมการป้องกันและปราบปรามการค้ามนุษย์ และคณะกรรมการประสานและกํากับการดําเนินงานป้องกันและปราบปรามการค้ามนุษย์ ได้กล่าวขอบคุณทุกหน่วยงานที่เกี่ยวข้อง ที่ได้ดําเนินงานด้านการป้องกันและปราบปรามการค้ามนุษย์ร่วมกัน อย่างต่อเนื่องมาตลอด 4 ปีที่ผ่านมา ทั้งผู้บริหารและผู้ปฏิบัติงานที่ได้เร่งรัดการดําเนินงานป้องกันและปราบปรามการค้ามนุษย์ ให้มีผลงานเป็นรูปธรรมในหลายเรื่อง ร่วมทั้งการจัดทําร่างรายงานผลการดําเนินงานป้องกันและปราบปรามการค้ามนุษย์ของประเทศไทย ประจําปี 2561 ซึ่งสะท้อนให้เห็นถึงความพยายามและผลการดําเนินงานสําคัญของรัฐบาล โดยที่ประชุมได้เห็นชอบร่างรายงานดังกล่าวเรียบร้อยแล้ว ประกอบด้วย การนําเสนอผลการดําเนินงานป้องกันและปราบปรามการค้ามนุษย์อย่างเป็นรูปธรรม เช่น สถิติการดําเนินคดีค้ามนุษย์ การดําเนินคดีกับเจ้าหน้าที่ของรัฐที่เข้าไปมีส่วนเกี่ยวข้องกับการค้ามนุษย์ การชดเชยเยียวยาผู้เสียหาย และการพัฒนารูปแบบการให้บริการแบบใหม่ รวมทั้งการเพิ่มประสิทธิภาพการบริหารจัดการแรงงานทั้งระบบ เพื่อปรับปรุงสิทธิและสถานะของแรงงานต่างด้าว เป็นต้น
พลเอก อนันตพร กล่าวต่อไปว่า นอกจากนี้ พลเอก ประวิตร วงษ์สุวรรณ รองนายกรัฐมนตรี ได้มอบหมายให้ตน ในฐานะรัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) กํากับและติดตามการดําเนินงาน อย่างใกล้ชิดเพื่อให้เป็นไปด้วยความเรียบร้อย สําหรับการจัดทํารายงานผลการดําเนินงานป้องกันและปราบปรามการค้ามนุษย์ ประจําปี 2561 ทั้งฉบับภาษาไทยและภาษาอังกฤษ อีกทั้งขอให้ทุกหน่วยงานที่เกี่ยวข้องให้ความร่วมมืออย่างเต็มที่ โดยเฉพาะสํานักงานตํารวจแห่งชาติ (สตช.) กระทรวงแรงงาน (รง.) และกระทรวงการต่างประเทศ (กต.) รวมทั้งกระทรวง พม. ซึ่งเป็นหน่วยงานหลักของรัฐบาลที่รับผิดชอบการจัดทํารายงานดังกล่าวให้มีความชัดเจน ครบถ้วน และสมบูรณ์ ก่อนนําเสนอนายกรัฐมนตรี ในวันที่ 10 มกราคม 2562 และจัดส่งให้สหรัฐอเมริกาภายในวันที่ 31 มกราคม 2562 เพื่อเป็นข้อมูลประกอบการจัดระดับ ประเทศไทยในรายงานการค้ามนุษย์ ประจําปี 2562
"ทั้งนี้ พลเอก ประวิตร วงษ์สุวรรณ รองนายกรัฐมนตรี ได้เน้นย้ําในที่ประชุมว่า หากหน่วยงานใดมีปัญหาอุปสรรค ในการดําเนินงาน รัฐบาลยินดีให้การช่วยเหลือและสนับสนุนอย่างเต็มที่ และขอให้ทุกคนมุ่งมั่นทํางานเพื่อให้การค้ามนุษย์หมดสิ้นไปจากประเทศไทยตามเจตนารมณ์ของรัฐบาลต่อไป” พลเอก อนันตพร กล่าวในตอนท้าย